OBH 1833/2003.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása
A panaszos az Országgyűlési Biztos Hivatala Panaszirodáján személyes megjelenésekor kérte a következő sérelme orvoslását.
A Nógrád Megyei Nyugdíjbiztosítási Igazgatóság 2002. február 5-én kelt határozatával 39 év 206 nap szolgálati idő alapján korengedményes nyugdíjat állapított meg a panaszos számára. A nyugdíj alapját képező átlagkereset kiszámításánál béradatok hiányában az Igazgatóság sem első-, sem másodfokon nem vette figyelembe az MHSZ-nél 1988. január 1-től 1989. december 31-ig terjedő időre szóló jövedelmét. A panaszos által becsatolt munkakönyvi másolat bejegyzése szerint 1989. decemberi alapbére 10.750 forint volt, valamint a Munkaügyi Központ által 2 év átlagkereseteként figyelembe vett 19.047 forint a panaszos véleménye szerint elegendő bizonyíték arra, hogy nyugdíja a tényleges jövedelme alapján kerüljön megállapításra. Különösen sérelmesnek tartja a panaszos, hogy a rajta kívül álló okok miatt ő kerül anyagilag hátrányos helyzetbe.
Érintett alkotmányos jogok
Tisztességes eljáráshoz való jog [Alk. 2. § (1) bek.]
Alkalmazott jogszabályok
A társadalombiztosítási nyugellátásról szóló 1998. évi LXXXI. törvény (Tny.)
Megállapított tényállás
A panasz alapján felmerült az Alkotmány 2. § (1) bekezdésében deklarált jogállamiságból fakadó tisztességes eljáráshoz való jog sérelmének gyanúja, ezért vizsgálatot tartottam szükségesnek. A vizsgálatra az állampolgári jogok országgyűlési biztosáról szóló 1993. évi LIX. törvény 18. § (3) bekezdésére tekintettel az Országos Nyugdíjbiztosítási Főigazgatóság főigazgatóját kértem fel.
A vizsgálat eredményeként megállapítást nyert, hogy a panaszosnak 2001. december 22-től a korengedményes öregségi nyugdíja az 1988. január 1-től 1989. december 31-ig elért keresetének figyelembevétele nélkül került megállapításra. A panaszos ugyanis a jelzett időszakban az MHSZ Nógrád Megyei Szervezeténél állt alkalmazásban. Az MHSZ iratanyaga - a Szövetség 1989. december 31-ével történt megszűnését követően - a Hadtörténeti Intézet és Múzeum Központi Irattárába került.
Sajnálatos módon a panaszosra vonatkozó bérkartonok nem kerültek átadásra. A vitatott időben elért nyugdíjjárulék-köteles keresetek hitelt érdemlő igazolására sem a Nógrád Megyei Hadkiegészítő Parancsnokság, sem az APEH Nógrád Megyei Igazgatósága nem rendelkezik adatokkal. A panaszos birtokában sem volt erre vonatkozó bizonyíték.
A Nógrád Megyei Nyugdíjbiztosítási Igazgatóság munkatársai az igény elbírálása során a panaszos érdekeit szem előtt tartva, az elvárható gondossággal jártak el, és mindent elkövettek a hiányzó jövedelemadatok beszerzése érdekében, de ez nem vezetett eredményre.
A vizsgálat eredményeként azonban az ügy összes körülményeit mérlegelve - figyelemmel a volt foglalkoztató „korabeli mulasztására” is - kivételes alapon az Országos Nyugdíjbiztosítási Főigazgatóság főigazgatója hozzájárult a korengedményes öregségi nyugdíja módosításához. Engedélyezte, hogy az 1988. január 1-jétől 1989. december 31-ig terjedő időre a panaszos munkakönyvében szereplő „kilépéskori” munkabére, havi 10.750 forint kerüljön figyelembevételre a nyugdíj alapjául szolgáló átlagkereset meghatározásánál.
A Nógrád Megyei Nyugdíjbiztosítási Igazgatóság a 23-03674/2001/0013. számú, 2003. június 3-án kelt korengedményes öregségi nyugdíj módosításáról szóló határozatával a panaszosnak 2001. december 22-től visszamenőleg a korábbi havi 32.008 forint helyett 34.992 forint nyugdíjat állapított meg.
A vizsgálat eredménnyel zárult. 

Budapest, 2003. július

Lenkovics Barnabás